CELEX: 32021R0070
Language: ga
Date: 2020-10-23 00:00:00
Title: Rialachán Tarmligthe (AE) 2021/70 ón gCoimisiún an 23 Deireadh Fómhair 2020 lena leasaítear Rialachán Tarmligthe (AE) 2018/1229 maidir leis na caighdeáin theicniúla rialála i dtaca le smacht socraíochta, i dtaca lena theacht i bhfeidhm (Téacs atá ábhartha maidir le LEE)

27.1.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 27/1
               
            
         RIALACHÁN TARMLIGTHE (AE) 2021/70 ÓN gCOIMISIÚN
         an 23 Deireadh Fómhair 2020
         lena leasaítear Rialachán Tarmligthe (AE) 2018/1229 maidir leis na caighdeáin theicniúla rialála i dtaca le smacht socraíochta, i dtaca lena theacht i bhfeidhm
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 909/2014 ó Pharlaimint na hEorpa agus ón gComhairle an 23 Iúil 2014 maidir le socraíocht urrús san Aontas Eorpach a fheabhsú agus maidir le taisclanna lárnacha urrús agus lena leasaítear Treoracha 98/26/CE agus 2014/65/AE agus Rialachán (AE) Uimh. 236/2012 (1), agus go háirithe Airteagal 6(5) agus Airteagal 7(15) de,
         De bharr an mhéid seo a leanas:
         
                     (1)
                  
                  
                     Le Rialachán Tarmligthe (AE) 2018/1229 (2) ón gCoimisiún sonraítear bearta chun teipeanna socraíochta a chosc agus aghaidh a thabhairt orthu, agus chun smacht socraíochta a spreagadh. Áirítear ar na bearta sin faireachán a dhéanamh ar theipeanna socraíochta chomh maith le pionóis airgid as teipeanna socraíochta a bhailiú agus a dháileadh. Ina theannta sin, sonraítear i Rialachán Tarmligthe (AE) 2018/1229 mionsonraí oibríochtúla an phróisis ceannach isteach.
                  
               
                     (2)
                  
                  
                     Tá Rialachán Tarmligthe (AE) 2018/1229 le teacht i bhfeidhm an 1 Feabhra 2021.
                  
               
                     (3)
                  
                  
                     Tá sé tugtha le fios ag rannpháirtithe an mhargaidh go raibh tionchar tromchúiseach ag paindéim COVID-19 ar chur chun feidhme foriomlán tionscadal rialála agus ar sholáthar córas teicneolaíochta faisnéise (TF) a bhfuil gá leo chun Rialachán Tarmligthe (AE) 2018/1229 a chur i bhfeidhm. Le linn an ama sin nach bhfacthas a leithéid riamh roimhe, tá institiúidí airgeadais ag díriú a gcuid iarrachtaí ar chur chun feidhme pleananna teagmhasacha éifeachtacha chun a áirithiú go mbeidh cibear-athléimneacht oibríochtúil ann ó lá go lá, rud a chuir teorainn le cumas TF na n-institiúidí tabhairt faoi thionscadail chasta áirithe, lena n-áiríodh cinn a bhfuil gá leo chun na ceanglais maidir le smacht socraíochta a leagtar amach i Rialachán Tarmligthe (AE) 2018/1229 a chomhlíonadh. Dá gcuirfeadh taisclanna lárnacha urrús, a rannpháirtithe agus a gcliaint na ceanglais sin i bhfeidhm i gcomhthéacs den sórt sin, d'fhéadfadh sé an riosca sa mhargadh airgeadais a ghéarú seachas é a mhaolú. Is iomchuí, dá bhrí sin, breis ama a thabhairt do na geallsealbhóirí sin chun na hullmhúcháin is gá chun na ceanglais maidir le smacht socraíochta a chur i bhfeidhm a thabhairt chun críche. I bhfianaise gur cineál cáis é seo nach bhfacthas riamh roimhe, is é sin an cás atá cruthaithe ag paindéim COVID-19 agus i bhfianaise na n-athruithe córais is gá ar na taisclanna lárnacha urrús, ar a rannpháirtithe agus ar a gcliaint chun na ceanglais éagsúla maidir le smacht socraíochta a chomhlíonadh, is gá teacht i bhfeidhm reatha Rialachán Tarmligthe (AE) 2018/1229 a chur siar ar feadh bliana eile. .
                  
               
                     (4)
                  
                  
                     Ba cheart, dá bhrí sin, Rialachán Tarmligthe (AE) 2018/1229 a leasú dá réir sin.
                  
               
                     (5)
                  
                  
                     Tá an Rialachán seo bunaithe ar na dréachtchaighdeáin theicniúla rialála arna gcur faoi bhráid an Choimisiúin ag an Údarás Eorpach um Urrúis agus Margaí.
                  
               
                     (6)
                  
                  
                     Ní dhearna ESMA aon chomhairliúchán poiblí oscailte, ós rud é go measfaí é a bheith an-díréireach i bhfianaise raon feidhme agus an tionchar a mheastar a bheidh ag cur siar theacht i bhfeidhm Rialachán Tarmligthe (AE) 2018/1229. Chuir ESMA san áireamh an t-ionchur a soláthraíodh roimhe sin ó na rannpháirtithe sa mhargadh maidir le hullmhacht le haghaidh chur i bhfeidhm an Rialacháin sin. Ina theannta sin, sna cúinsí sin gan choinne, tá sé práinneach deimhneacht dhlíthiúil a sholáthar maidir le dáta nua theacht i bhfeidhm Rialachán Tarmligthe (AE) 2018/1229 chun go mbeidh rannpháirtithe sa mhargadh in ann ullmhú do chur i bhfeidhm an Rialacháin sin. Mar sin féin, rinne ESMA anailís ar na costais ghaolmhara agus na tairbhí a d'fhéadfadh a bheith ann mar gheall ar theacht i bhfeidhm Rialachán Tarmligthe (AE) 2018/1229 a chur siar agus d'iarr sé comhairle ar an nGrúpa Geallsealbhóirí um Urrúis agus Margaí arna bhunú le hAirteagal 37 de Rialachán (AE) Uimh. 1095/2010 ó Pharlaimint na hEorpa agus ón gComhairle (3). Agus na dréachtchaighdeáin theicniúla rialála á bhforbairt aige, chomhoibrigh ESMA le comhaltaí an Chórais Eorpaigh Banc Ceannais,
                  
               TAR ÉIS AN RIALACHÁN SEO A GHLACADH:
         
            Airteagal 1
            Cuirtear an méid seo a leanas in ionad Airteagal 42 de Rialachán Tarmligthe (AE) 2018/1229:
            
               
                  “Airteagal 42
                  Teacht i bhfeidhm
                  Tiocfaidh an Rialachán seo i bhfeidhm an 1 Feabhra 2022.”
               
            
         
         
            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 23 Deireadh Fómhair 2020.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 257, 28.8.2014, lch. 1
         
         
            (2)  Rialachán Tarmligthe (AE) 2018/1229 ón gCoimisiún an 25 Bealtaine 2018 chun forlíonadh a dhéanamh ar Rialachán (AE) Uimh. 909/2014 ó Pharlaimint na hEorpa agus ón gComhairle i ndáil le caighdeáin theicniúla rialála maidir le smacht socraíochta (IO L 230, 13.9.2018, lch. 1).
         
            (3)  Rialachán (AE) Uimh. 1095/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (an tÚdarás Eorpach um Urrúis agus Margaí), lena leasaítear Cinneadh Uimh. 716/2009/CE agus lena n-aisghairtear Cinneadh 2009/77/CE ón gCoimisiún (IO L 331, 15.12.2010, lch. 84).